tartuNLP/wikipedia-smugri-20251201 huggingface dataset:
Narva linna vene gümnaasium

Narva linna vene gümnaasium (vene keeles "Нарвская городская русская гимназия") oli keskkool Narvas aastatel 1921–1944. See paiknes aadressil Sepa tänav 24/26. 
See moodustati Narva Poeglaste Gümnaasiumi ja Narva Tütarlaste Gümnaasiumi liitmisel kui vene õppekeelega kool. Gümnaasiumi nimi muutus mitu korda: 1919/1920. õppeaastal – Narva vene keskkool ("Нарвская русская средняя школа"); 1921/1922. õppeaastal – Narva 2. reaalgümnaasium ("Нарвская 2-я реальная гимназия") ja seejärel Narva linna vene gümnaasium ("Нарвская городская русская гимназия"). ja Narva II Gümnaasium.
1921. aastal viidi kool üle endise Püha Vladimiri kaheklassilise kooli ("Братская Св. Владимирская двухклассная школа") hoonesse aadressil Sepa tänav 26. Gümnaasiumis oli kaks osakonda: humanitaarosakond (ülekaalus keelte õppimine) ja reaalosakond (ülekaalus täppisteaduste õppimine). Õpilased valisid osakonna teise klassi lõpus. Õppekava oli tsaariaegse omaga sarnane, lisandus vaid eesti keele õpetus.
Koolis asutati Narva vene gümnaasiumi vilistlaste selts, mille tegevuse peamiseks suunaks oli annetuste kogumine vaeste gümnasistide toetamiseks. 1927. aastal vähendati Haridusministeeriumi ettepanekul klasside arv 10-st 7-ni.
1940. aastal koolid riigistati ja nimetati ümber keskkoolideks, 19. augustist 1940 vabastati Sergei Dobrõševski Narva II Gümnaasiumi direktori ametikohalt ja 19. augustil 1940 sai Sergei Dobrõševski Narva II Keskkooli direktori kohuste täitjaks.
2015. aasta Eesti meistrivõistlused kergejõustikus

2015. aasta Eesti meistrivõistlused kergejõustikus toimusid 8. ja 9. augustil 2015 Tallinnas Kadrioru staadionil.
Tulemused.
Mehed.
1500 m.
 
5000 m.
 
10 000 m.
&lt;br&gt;Finaal: 19. juuli
&lt;br&gt;Koht: Viljandi Linnastaadion
Poolmaraton.
&lt;br&gt;Finaal: 13. juuni
&lt;br&gt;Koht: Narva
Maraton.
&lt;br&gt;Finaal: 13. september
&lt;br&gt;Koht: Tallinn
Kõrgushüpe.
 
Teivashüpe.
 
Kolmikhüpe.
 
Kuulitõuge.
 
Kettaheide.
 
Vasaraheide.
 
Odavise.
 
Naised.
800 m.
 
1500 m.
 
5000 m.
 
10 000 m.
&lt;br&gt;Finaal: 19. juuli
&lt;br&gt;Koht: Viljandi Linnastaadion
Poolmaraton.
&lt;br&gt;Finaal: 13. juuni
&lt;br&gt;Koht: Narva
Maraton.
&lt;br&gt;Finaal: 13. september
&lt;br&gt;Koht: Tallinn
400 m tõkkejooks.
 
Kõrgushüpe.
 
Kaugushüpe.
 
Kolmikhüpe.
 
Kuulitõuge.
 
Vasaraheide.
 
Odavise.
Tšarterlend

Tšarterlend ehk tellimuslend on reisikorraldaja poolt tellitud lennureis tšarterlepingu alusel, mis on sõlmitud tema ja lennufirma vahel. Tšarterlennud toimuvad teatud ajavahemiku jooksul ning ei kuulu regulaarlendude plaani.
Tšarterleping.
Tšarterleping ehk tellimusveoleping on reisijaveoleping, millega vedaja kohustub vedama teist lepingupoolt või reisijat sõidukiga, mille ta annab vedamise eesmärgil koos juhiga täielikult teise lepingupoole või reisija kasutusse.
Tšarterlennufirma.
Tšarterlennufirma on ettevõte, mis üürib terve lennuki ehk ostab loa kasutada lennukit ja selle meeskonna teenuseid.
Bolhov

Bolhov on linn Venemaal Orjoli oblastis, Bolhovi rajooni keskus. Asub Nugri jõe kaldal. 
Bolhovit on mainitud 1196. aastal, kui selle Tšernigivi vürstiriiki kuulunud kindlusasula põletasid maha Vladimiri suurvürsti Vsevolod Suurpesa väed. 16. sajandil oli Bolhov piirikindlus Moskva suurvürstiriigi lõunapiiril. 1608. aastal toimus linna juures lahing, milles Moskva tsaaririigi väed said lüüa Vale-Dmitri II juhitud Poola vägedelt.
1778 sai Bolhov linnaõigused. 19. sajandil oli linn oluline nahatoodete valmistamise keskus.
2020. aasta alguses oli linnas 10 884 elanikku.
Novosil

Novosil on linn Venemaal Orjoli oblastis, Novosili rajooni keskus. Asub Zuša jõe paremkaldal, 70 km Orjolist idas.
Novosili on mainitud 1155. aastal Tšernigivi vürstiriigi Itili kindlusena. 14. sajandi alguseks oli see juba Novosili nime all väikese vürstiriigi keskus. 15. sajandi alguses läks linn Leedu suurvürstiriigi valdusse, kuid sajandi lõpus Moskva suurvürstiriigi kätte.
1777. aastal sai Novosil linnaõigused maakonnalinnana Tula asehaldurkonnas ja seejärel kubermangus.
13. novembrist 27. detsembrini 1941 oli linn Saksa okupatsiooni all.
Novosil on elanike arvult üks Venemaa väiksemaid linnu, 2020. aasta alguses oli seal 3109 elanikku.
Dmitrovsk

Dmitrovsk on linn Venemaal Orjoli oblastis, Dmitrovski rajooni keskus. Asub Obštšeritsa jõe Nerussa jõkke suubumiskoha lähedal, 80 km Orjolist edelas.
Dmitrovsk asutati 1711. aastal Dmitrovka külana maale, mille Peeter I kinkis vürst Dimitrie Cantemirile. 1782. aastal sai asula linnaõigused. 1796. aastast oli maakonnalinn Orjoli kubermangus.
1929–2005 oli linna nimi Dmitrovsk-Orlovski (vene Дмитровск-Орловский).
2020. aasta alguses oli linnas 4967 elanikku.
Maloarhangelsk

Maloarhangelsk on linn Venemaal Orjoli oblastis, Maloarhangelski rajooni keskus. Asub 81 km Orjolist kagus.
1778 sai Maloarhangelsk linnaõigused maakonnalinnana Orjoli asehaldurkonnas ja seejärel kubermangus.
1941. aasta oktoobrist 23. veebruarini 1943 oli linn Saksa okupatsiooni all.
Maloarhangelsk on elanike arvult üks Venemaa väiksemaid linnu. 2020. aasta alguses oli linnas 3182 elanikku.
Ruza

Ruza on linn Venemaal Moskva oblastis, Ruza linnaringkonna keskus. Asub Ruza jõe ääres, Moskvast 110 km läänes.
Ruzat on mainitud esimest korda 1339. aastal Ivan Kalita testamendis (teistel andmetel 1328. aastal).
1782. aastast oli maakonnalinn Moskva kubermangus. 
Linna elanike arv oli 1970. aastal 7737 ja 2020. aasta alguses arvestuslikult 12 743.
Mikołów

Mikołów (saksa "Nikolai", kuni 1911. aastani "Nicolai") on linn Poolas Sileesia vojevoodkonnas, Mikołówi maakonna halduskeskus. Mikołów asub Katowice kesklinnast ligi 14 km edelas ja kuulub Ülem-Sileesia linnastusse.
Mikołówi on esmamainitud 1222. aastal, linnaõigused sai 1547. aastal. Rahvahääletuse tulemusel läks 1922. aastal Saksamaa koosseisust Poolale.
Lewis Capaldi

Lewis Marc Capaldi (sündinud 7. oktoobril 1996) on šoti laulja ja laulukirjutaja. 
Elukäik.
Lewis Capaldi sündis Glasgow's Šotimaal, kus ta elas kuni nelja-aastaseks saamiseni. Ta on oma pere neljast lapsest noorim. Capaldi ema on meditsiiniõde ja isa on kalakaupmees. Ta alustas oma kooliteed Blackburnis West Lothianis St Kentigern's Academys. 2016. aastal lõpetas Capaldi Motherwellis asuva New College Lanarkshire'i kooli HND-ga muusika alal.
Ta oli nomineeritud Brit Awardsi kriitikute valiku auhinnale 2019. aastal. 2019. aasta märtsis jõudis Capaldi singel "Someone You Loved" UK Singles Charti edetabeli tippu, kus see püsis seitse nädalat, ning sama aasta oktoobris jõudis see laul ka Ameerika Ühendriikide edetabelisse Billboard Hot 100. Singel "Someone You Loved" sai Grammy nominatsiooni kategoorias "Song of the Year", kuid ei võitnud. Laul võitis Brit Award for Song of the Year auhinna.
17. mail 2019 ilmus Lewis Capaldi debüütalbum "Divinely Uninspired to a Hellish Extent", mis püsis kuus nädalat UK Albums Charti edetabeli tipus.
2020. aasta mais teatati, et Capaldi laulust "Someone You Loved" on saanud Official Charts Company andmetel kõigi aegade kõige kauem esikümnes püsinud Suurbritannia singel.
Isiklikku.
Capaldil on nii Šotimaa, Iirimaa kui ka Itaalia juuri. Lewis Capaldi isapoolne nõbu on Peter Capaldi, kes oli "punk rock"'i ansambli Dreamboys vokalist ja kitarrimängija ning üks laulu "Someone You Loved" muusikavideo näitlejatest. Lewis on Barrheadis sündinud tuumafüüsiku Joseph Capaldi kauge sugulane.
Lewis Capaldi on peale muusika tegemise ka aktiivne sotsiaalmeedias esineja, tehes peamiselt humoorikaid videoid.
Lewis Capaldi elab siiani vanemate juures Whitburnis West Lothianis, samas toas, mis on tal olnud alates kümnendast eluaastast. Ta on jalgpallifänn ja toetab oma kodulinna klubi Celtic FC.
Puštšino

Puštšino on linn Venemaal Moskva oblastis. Asub Oka paremal kaldal, Moskvast 80 km lõuna pool.
Puštšino küla on teada 16. sajandist. Tänapäeva linn on asutatud 1956. aastal Venemaa Teaduste Akadeemia teaduslinnakuna, 1966. aastal sai linnaks.
Linna elanike arv oli 1970. aastal 10 100 ja 2020. aasta alguses arvestuslikult 20 696.
Linnas on bioloogiaga tegelev Venemaa TA keskus.
Puštšino lähedal, Oka vastaskaldal asub Prioksko-Terrasnõi loodusreservaat.
Claude George Bowes-Lyon

Claude Bowes‑Lyon, lord Strathmore (14. märts 1855 – 7. november 1944) oli 14. Strathmore'i ja Kinghorne'i krahv.
Tema tütar Elizabeth Bowes-Lyon abiellus Albert Frederick Arthur George Windsoriga, kellest sai 1936. aastal kuningas George VI. 
Ta on Suurbritannia kuninganna Elizabeth II ja printsess Margareti vanaisa.
Oli abielus Cecilia Bowes-Lyoniga.
Elukäik.
Krahv sündis Lowndes Square'il Londonis, 13. Strathmore'i ja Kinghorne'i krahvi Claude Bowes-Lyoni ja tema abikaasa Frances Smithi peres. Tema noorem vend Patrick Bowes-Lyon oli tennisist, kes võitis 1887. aasta Wimbledoni turniiri paarismängus.
Hariduse omandas ta Etoni kolledžis.
1936. aastal sai tema väimees kuningaks ja võttis nime George VI. Kuninganna isana sai ta lordi tiitli, mis võimaldas tal Šoti päritolust hoolimata osaleda Lordide koja töös. Kroonimistseremoonial sai ta nii istuda samas loožis koos leseks jäänud kuninganna Mary ja nende ühiste lapselaste, printsesside Elizabethi ja Margaretiga.
Elu lõpul kurdistunud mees suri bronhiiti 89-aastaselt Glamise lossis. Tiitli päris tema poeg Patrick Bowes-Lyon, Lord Glamis.
Kalasatama

Kalasatama on linnaosa Helsingis.
Soome esimene pilvelõhkuja nimega Majakka asub Kalasatamas, otse Redi kaubanduskeskuse kõrval. Selle kõrvale ehitatakse veel üks pilvelõhkuja Loisto.
Transport.
Kalasatamas on metroojaam, Kalasatama metroojaam. Kalasatama kõrval asub ka Helsingi kesklinna ja Ida-Helsingi vahelise autoliikluse jaoks Itäväylä.
Patrick Bowes-Lyon

Patrick Bowes-Lyon (5. märts 1863 – 5. oktoober 1946) oli Suurbritannia tennisist. Ta oli kuninganna Elizabeth II vanaonu.
Ta oli Šoti tennisemeister aastail 1885, 1886 ja 1888 ning võitis Wimbledonis paarismängu Herbert Wilberforce'iga. Tema noorem vend, Claude Bowes-Lyoni oli kuninganna Elizabeth II vanaisa.
Moonika Siimets

Moonika Siimets (sündinud 7. mail 1980 Tartus) on eesti filmirežissöör ja stsenarist.
Moonika Siimetsa esimene täispikk mängufilm "Seltsimees laps" pälvis mitu Eesti filmi- ja teleauhinda ning filmi käis esimese 40 päeva vältel kinos vaatamas üle 116 000 külastaja. Film on pälvinud ka rahvusvahelist tähelepanu ja festivaliauhindu.
Hariduskäik.
Moonika Siimets õppis aastatel 1987–1999 Tartu Forseliuse Gümnaasiumis. Aastatel 2000–2002 õppis ta Tartu Ülikoolis eesti kirjanduse ja rahvaluule erialal ning 2002–2006 Tallinna Ülikooli audiovisuaalkunsti osakonnas režii eriala. Lõpetas bakalaureuseõppe "cum laude". Erasmuse programmi raames tudeeris ühe semestri Inglismaal University of Central Lancashire's filmi- ja audiovisuaalse meedia osakonnas.
2010. aastal täiendas Moonika Siimets end Los Angeleses ameerika kirjaniku, näitleja ja stsenaristika guru Judith Westoni meistriklassides “Script analyses and rehearsal techniques” ja “Acting for directors”. 2011. aastal jätkas mängufilmi režii õpinguid Balti Filmi- ja Meediakooli magistriõppes. 
Töökäik.
Lisaks on teinud tööd režissööri- ja produktsiooniassistendina mitmes lühi- ja tudengifilmis ning televisioonis. Ta oli Eesti Filmirežissööride Gildi üks asutajaliikmeid 2020. aastal.
Lossino-Petrovski

Lossino-Petrovski on linn Venemaal Moskva oblastis, Lossino-Petrovski linnaringkonna keskus. Asub Kljazma paremal kaldal, Moskvast 24 km idakirdes.
1928. aastani oli asula nimi Petrovskaja sloboda. 1951. aastal sai linnaks.
Linna elanike arv oli 1970. aastal 21 978 ja 2020. aasta alguses arvestuslikult 25 404.
Boguszów-Gorce

Boguszów-Gorce (saksa Gottesberg-Rothenbach) on linn Poolas Alam-Sileesia vojevoodkonnas Wałbrzychi maakonnas. Boguszów-Gorce kesklinn asub Tšehhi piirist ligi 10 km kaugusel.
Boguszów-Gorce linn moodustati 1973. aastal, kui ühendati kaks linna – Boguszów ja Gorce. Boguszów oli saanud linnaõigused 1499. aastal, Gorce 1962. aastal.
Markus Poom

Markus Poom (sündinud 27. veebruaril 1999 Derbys Inglismaal) on Eesti jalgpallur (poolkaitsja). Ta mängib Iirimaa League of Ireland Premier Division klubis Shamrock Rovers.
Koondisekarjäär.
A-koondise debüüdi tegi Poom 11. jaanuaril 2019 sõpruskohtumises Soome vastu. Samas mängus debüteerisid ka Henrik Pürg, Rasmus Peetson, Robert Kirss ja Tristan Koskor.
Karjääri statistika.
Klubi.
"Uuendatud seisuga 10. aprill 2021"
Koondis.
"Uuendatud seisuga 10. aprill 2021"
Isiklikku.
Tema isa on Mart Poom. Markus Poom on abielus.
Erik Sorga

Erik Sorga (sündinud 8. juulil 1999 Tallinnas) on eesti jalgpallur, kes mängib ründajana Bulgaaria kõrgliiga klubis Plovdivi PFC Lokomotiv ja Eesti jalgpallikoondises.
Klubikarjäär.
Tallinna FC Flora.
Aastatel 2016–2019 mängis ta Eesti Meistriliiga klubis Tallinna FC Flora. 2019. aastal lõi ta Meistriliigas 31 väravat, millega oli liiga suurim väravakütt.
Plovdivi PFC Lokomotiv.
2022. aasta detsembris liitus Sorga Bulgaaria kõrgliiga klubiga Plovdivi PFC Lokomotiv.
Koondisekarjäär.
A-koondise debüüdi tegi Sorga 8. juunil 2019 EM 2020 valikturniiri mängus Põhja-Iirimaa vastu. Samas mängus tegi oma debüüdi veel Vlasi Sinjavski. Esimese värava lõi 6. septembril 2019 Valgevenele. 
Karjääri statistika.
Klubi.
"Uuendatud seisuga 17. märts 2023"
Koondis.
"Uuendatud seisuga 17. märts 2023"
Hedwig von Ballenstedt

Hedwig von Ballenstedt (u 1140 – märtsi lõpp 1203), Askania dünastia liige, oli Meißeni markkrahvinna aastatel 1156–1190 seoses abieluga markkrahv Otto II-ga.
Elukäik.
Hedwig sündis 1140. aasta paiku Ballenstedti krahvi Albrecht Karu (esimene Brandenburgi markkrahv aastast 1157) ja tema naise, krahvinna Sophie von Winzenburgi tütrena. 15 aasta vanuselt abiellus ta Wettinist Meißeni markkrahvi Konradi poja ja pärija Ottoga. Idamargis suuri maaomandeid valitseva kahe Saksi dünastia vaheline abieluliit korraldati tõenäoliselt hertsog Heinrich Lõvi ekspansionistlikku poliitikat silmas pidades.
Hedwigi elust on vähe teada. 1162. aastal algatas ta Tsistertslaste ordu Altzella kloostri asutamise Nosseni lähedal. See andis Meißeni markkrahvidele tagatisõigused selle koha suhtes, kuhu nad surnud pereliikmed matsid ja mälestusmärke püstitasid. Altzella oli oma asukoha tõttu ka Meißeni elamuarenduse oluline lähtepunkt.
Hedwigit on üldiselt kirjeldatud kui tugevat naist, kes avaldas oma mehele märkimisväärset mõju. Väidetavalt veenis ta teda pärimisjärjekorda muutma, nii et tema abikaasale ei peaks järgnema tema vanem poeg Albrecht, nagu tavaliselt, vaid tema noorem poeg Dietrich. Albrecht ei nõustunud selle muudatusega ning hakkas isa ja venda vaenama. 1189. aastal võttis ta isegi oma isa vangi. Konflikt lõppes, kui Albrecht 1195. aastal suri.
Surm.
Hedwig suri 1203. aasta märtsi lõpus ja maeti 1. aprillil 1203 Altzella kloostrisse oma abikaasa kõrvale, kes suri 1190. aastal.
Järglased.
Hedwig ja Meißeni markkrahv Otto II said neli last:
Bondage

Bondage (inglise keeles "bondage" 'kinnisidumine, aheldamine') on BDSM-subkultuuris partneri sidumise, aheldamise vm ihulise kammitsemise praktika, mille eesmärk on erootiline, esteetiline või somatosensoorne erutus või ärritus. 
Kammitsemine võib toimuda nööride, käeraudade, kettide, ahelate, teibi või muude vahendite abil ning see toimub partnerite vastastikusel nõusolekul.
Kuigi sellisel ihulisel kammitsemisel võib olla sadistlikke, masohhistlikke, seksuaalseid, erootilisi, esteetilisi või muid eesmärke, võib enda andmine partneri kontrolli alla füüsilise kammitsemise teel ja sellega kaasnev võimu- ning usaldussuhete intensiivistumine ja kammitsusest vabastamisel tekkiv ihuline nauding olla piisav motivaator "bondage"'iga tegelemiseks.
Juhan Kilumets (ajakirjanik)

Juhan Kilumets (sündinud 15. oktoobril 1989) on eesti spordiajakirjanik ja endine kergejõustiklane (kümnevõistleja).
Eesti meistrivõistlustel kümnevõistluses on ta võitnud kaks pronksmedalit (2014 ja 2015).
Ta on Eesti Rahvusringhäälingu raadio sporditoimetuse juht. Sellele lisaks oli ta alates 2017. aastast ETV saate "Terevisioon" uudistetoimetaja ja on alates 2022. aastast üks "Terevisiooni" saatejuhte. 
Isiklikku.
Tema vanemad on ajakirjanik Margit Kilumets ja kunstiajaloolane Juhan Kilumets.
Rein Karus

Rein Karus (sündinud 29. augustil 1965) on eesti skulptor ja kiviraidur.
Ta on Kõrgema Kunstikooli Pallas õppejõud.
Teoseid.
Monument Karl Luigele; hauakivid Olevi Kullile, Karl Menningule, Urmas Pettile, Veljo Rannikule, Jaan Simiskerile jpt.
Ristikkaar

Ristikkaar ehk kolmiksiirkaar on kaaretüüp, mis koosneb nagu kolmiksiir kolmest pool- või kolmandikringist, mille vahele jäävad nurkjad või ümarad ninad ja mille võrdlus kolmeosalise ristikulehega on andnud kaaretüübile nime. 
Ristikkaare keskmine kaar võib olla suurema raadiusega kui ülejäänud kaks. Kui kolmiksiirkaare keskmine kaar on teravkaarne, on kaar nn "Nonnenkopf" 'nunnapea' tüüpi.
Lehvikkaar

Lehvikkaar ehk hulksiirkaar (prantsuse keeles "arc polylobé", saksa keeles "Vielpassbogen") on kaaretüüp, mille puhul kaare palendi moodustab hulksiirutaoliselt viis või enam pool- või kolmandikringi, mida eraldavad üksteisest ninad nende vahel.
Lehvikkaar esineb esimesena islamimaade arhitektuuris, sealhulgas väga varakult ja sageli mauri arhitektuuris Andaluusias ja Hispaania aladel (Cordoba mošee, Aljafería palee Saragossas, Alhambra Granadas ja Reales Alcázares Sevillas). 13. sajandi paiku kohtab lehvikkaart India islami kunstis ja hiljem sealses Mogulite arhitektuuris. Euroopas leidub seda keskajal Lõuna- ja Kesk-Euroopas, eriti romaani kunstis Lõuna-Prantsusmaal, erandlikult ka Inglismaa varagootikas, näiteks Lichfieldi katedraali portaalil.
Tarupuu

Tarupuu oli metsas kasvav puu, millesse oli raiutud mesilasperele sobiv õõnsus. 
Metsmesindus hõlmas põhiliselt Ida-Euroopat, osaliselt ka Kesk-Euroopat, selle leviala põhjapiiril asus Eesti.
Eestis valiti tarupuuks tavaliselt mänd, mida nimetati "tarupedajas", harvemini kuusk, tamm vm puu, millesse raiuti 3–6 meetri kõrgusele maast 1 või 2 umbes 1 m kõrgust pesaruumi. Suuauk jäeti lõunakaarde ning kaeti 2–3 suulauaga, milles olid lennuavad. Karude tõrjeks löödi suuaugu ümber raudkonkse või riputati selle ette puust tõlv. 
Kaugel metsas asunud tarupuud tähistati omaniku peremärgiga. Liivi-, Eesti- ja Saaremaal keelati 1783. aastal metsainstruktsiooniga tarupuude õõnestamine, kuid veel 19. sajandi II poolel leidus neid arvukalt peamiselt Kagu-Eestis. Viimased, põhiliselt juba kasutamata tarupuud hävisid 20. sajandi algul.
Turmantas

Turmantas on alev (endine linn) Leedus Zarasai rajoonis, Turmantase valla halduskeskus. Alev asub Turmantase järve kaldal merepinnast 138 meetri kõrgusel Peterburi–Varssavi raudtee ääres. 
Turmantases on põhikool, kuueklassiline poola kool "Usmiech", postkontor, kultuurimaja ja raamatukogu. Alevis on piima vastuvõtu punkt. Turmantases asub Turmantase raudteejaam. Turmantase katoliku kirik valmis aastal 1928, vanausuliste kirik aga aastail 1930–1933. Alevis on kalmistu ja langenud Nõukogude sõdurite matmispaik. 
Alevi järgi on nime saanud Kunda lademe Turmantase kihistik. 
Ajalugu.
Turmantase küla ja mõisa kohta on esimesed teated aastast 1798. Toona elasid selles piirkonnas vanausulised. Sealsete maade esimesed teadaolevad omanikud olid Turówid, kellele need kuulusid aastail 1629–1785; nende järgi võis ka asula nime saada. Samas on võimalik, et suguvõsa sai nime oma valduse järgi ja küla oli seal juba varem.
Aastal 1862 avati Peterburi–Varssavi raudtee ja Turmantasesse rajati (Novo-Aleksandrovskaja, "Ново-Александровская") raudteepeatus. Aastal 1872 sai mõisa omanikuks vene maalikunstnik Sokrat Vorobjov. Aastail 1920–1939 kuulus Turmantas Poola koosseisu. Toona avati seal algkool, külla ehitati kirikud. Sealsest raudteepeatusest sai piirijaam.
Teise maailmasõja ajal asusid sealsed poolakad ümber. Nõukogude perioodil oli Turmantas kohaliku kolhoosi keskasulaks. Seal avati venekeelne kool, mis oli aastani 1951 algkool, aastail 1951–1956 seitsmeklassiline kool, edaspidi aga keskkool. 15. mail 1958 sai Turmantas linnalise asula staatuse ehk siis kujunes aleviks. Aastal 1990 sai Turmantasest linn, ent aastal 1999 muudeti asula taas aleviks.
Ahtme kaevandus

Ahtme kaevandus oli allmaakaevandus Ida-Viru maakonnas Jõhvi vallas, mis alustas tööd 1. septembril 1948 ja suleti 22. detsembril 2001. Praegu on kaevandus veega täitunud.
Kaevandus alustas tööd Eesti Põlevkivi 10. kaevanduse nime all. Selle rajamise juures olid kaasatud Teise maailmasõja Saksa armee sõjavangid (ungarlased, sakslased, eestlased, valloonid jt).
Ahtme kaevandus kuulus Eesti Põlevkivi AS-ile. 53 aasta jooksul toodeti 77 miljonit tonni põlevkivi.
Ettevõttes töötas 510 inimest.
1971. aastal autasustati Ahtme kaevandust Oktoobrirevolutsiooni ordeniga.
Eesti iseseisvuse taastamise järel, 8. aprillil 1996 võttis EV Valitsus vastu korralduse, mille alusel kujundati senine riigiettevõte Eesti Põlevkivi ümber aktsiaseltsiks Eesti Põlevkivi.
1997. aastal moodustati aktsiaseltsi Eesti Põlevkivi 14 tütarettevõtet, kellele Eesti Põlevkivi loovutas oma varad: AS Ahtme Kaevandus, AS Aidu Karjäär, AS Eesti Põlevkivi Ehitus, AS Estonia Kaevandus, AS Kohtla Kaevandus, AS Mäetehnika, AS Narva Karjäär, AS Põlevkivi Kaubandus, AS Põlevkivi Raudtee, AS Sirgala Karjäär, AS Sompa Kaevandus, AS Tammiku Kaevandus, AS Toila Sanatoorium ja AS Viru Kaevandus.
Dominic Fike

Dominic David Fike (sündinud 30. detsembril 1995) on Ameerika Ühendriikide laulja ja räppar Naplesist, kellel on plaadileping Columbia Recordsiga. 
Lapsepõlv.
Fike kasvas muusika keskel üles. Kümneaastaselt sai ta endale kitarri ja õppis seda mängima. Fike kasvas üles koos oma noorema venna, Alexi, õe, Apple'i ja vanema venna, Seaniga ning on filipiini ja afroameerika juurtega.
Karjäär.
2017–2018: "Don't Forget About Me, Demos".
Dominic Fike hakkas tähelepanu pälvima, kui ta tegi muusikat koos oma tolleaegse produtsendi Hunter Pfeifferiga (tuntud lavanimega 54), millest sündis SoundCloudi mitu populaarset laulu, näiteks "WeControlTheWeather", mis ilmus 54 ja SoundCloudi konto alt. Tema esimene EP "Don't Forget About Me, Demos" ilmus 2017. aasta detsembris, kui ta oli 21-aastane. See EP salvestati ajal, mil Fike oli politsei käsul koduarestis. EP köitis mitme plaadifirma tähelepanu ja kutsus esile pakkumishinna sõja, lõpuks otsustas Dominic Fike sõlmida 4 miljoni dollari väärtuses plaadilepingu Columbiaga. Veidi aega pärast seda läks ta koduaresti rikkumise eest vangi. 2018. aastal ilmus Dominic Fike'i esimene hittsingel "3 Nights", mis jõudis mitmete maade muusikaedetabelites TOP 10-sse, sealhulgas Austraalias, Iirimaal ja Suurbritannias.
"3 Nightsi" akustilist kitarriheli on võrreldud Jack Johnsoni muusikaga. Laul saadeti mitmetesse raadiojaamadesse mängimiseks ja lisati Spotify esitusloendisse. "3 Nights" sai Rolling Stone'i, Pitchforki ja Billboardi kriitikutelt positiivset tagasisidet. Billboard kirjeldas Dominic Fike'i kui "muusikastiile ühendavat" artisti ja nimetas teda "uustulnukaks, keda tasub jälgida". Tema hittsinglit nimetati "Motowni-varjundiks" ning "trendikindlaks ja vastupandamatuks".
Otmuchów

Otmuchów (saksa Ottmachau) on linn Poolas Opole vojevoodkonnas Nysa maakonnas, Otmuchówi valla halduskeskus. Otmuchów asub Tšehhi piirist umbes 8 km kaugusel.
Asulat on esmamainitud 1115. aastal, linnaõigused 1347. aastal. Kolmekümneaastase sõja ajal hõivasid ja rüüstasid Rootsi väed mitmel korral linna. 18. sajandil etendas linna majanduselus tähtsat rolli villaketramine, 19. sajandil arenesid puidu- ja toiduainetetööstus. Raudteeühenduse sai linn 1874. aastal. Kuni 1945. aastani oli linn Saksamaa koosseisus.
Otmuchówi tähtsamad vaatamisväärsused on piiskopiloss, barokkstiilis Püha Nikolai kirik ja renessansstiilis raekoda.
Põhjala (tehas)

Eesti Kummitööstus O/Ü Põhjala oli aastatel 1924–1998 Kopli poolsaarel tegutsenud tööstusettevõte. Alates 2018. aastast on Põhjala tehas eravalduses ning sellest on kujunemas kultuuri- ja kogukonnakeskus.
Ajalugu.
Osaühisuse Eesti Kummitööstus asutas 1924. aastal inseneriharidusega Harry Feldmann koos sugulase Karl Feldmanni ja ühiskonnategelase Friedrich Johann Uibopuuga (1877–1933). Kuni 1930. aastani kandis tootmiskompleks nimetust Eesti Kummitööstus. 1932. aastani asus kummitööstus Vene-Balti laevatehase ruumides, seejärel koliti laevaehituse töökoja ja sepikoja hoonetesse endise Bekkeri tehase tootmishoonetes (Kopli as. 115). Aja jooksul nõudlus ja tootevalik laienes ja Põhjala tehases hakati tootma lutte, jalanõusid (kalossid, botikud, kummikud, spordijalatsid), mänguasju (pallid, võrud), spordivahendeid (reketid), kustutuskumme, ratta sise- ja väliskumme, voolikuid ja kummeeritud riiet vihmamantlite ja gaasikaitseülikondade jaoks. 1930. aastal sai ettevõte siiani tuntud nime Põhjala. Tööliste arv kasvas pidevalt: kui 1925. aastal oli kummitööstuses 6 töölist, siis 1932. aastal juba 100, 1934. aastal 170, 1937 – 270 ja 1939. aastal 300 töölist, mis tegi Põhjalast Eesti kontekstis suurtööstuse.
Ettevõte natsionaliseeriti 1940. aastal. Harry Feldmann oli kuni Põhjala tehase natsionaliseerimiseni 1940. aastal selle suuromanik ja direktor. Lisaks temale oli ettevõttel ka mitmeid teisi aktsionäre, kellest enamik olid Feldmanni sugulased. Seega oli Põhjala suures ulatuses perefirma. 1941. aastal kolis Harry Feldmann perega ümberasujana Saksamaale ja suri 61-aastaselt vahetult pärast sõja lõppu 1945. aastal.
Põhjala pärast 1940.
Teine maailmasõda avaldas suurt mõju ka Põhjala tehasele. 1940. aastal natsionaliseeris värske nõukogude võim tehase. Juba 1941. aastal tehti plaane tehase kolimiseks Tartusse, kus alustati ka uue vabriku ehitust, kuid Saksamaa pealetung 1942. aastal peatas selle plaani. Pärast sõda jätkas käitis Põhjala nime all tootmist, sest tehase hooned ja sisseseade olid säilinud, Kummivabrik „Põhjala" jätkas tegevust Bekkeri 115/117. 1970. aastatel võeti suund hoopiski uute hoonete rajamiseks Koplis, Marati tänaval. 
1974. aastal, mil tehas tähistas oma 50. tegevusaastat, valmisid Marati tänava ääres ettevõtte administratiivhoone ja Ankru tänava pool viie-, osaliselt kuuekorruseline betoonplokkidest remondi- ja laohoone. 1970. aastate lõpus töötas tehases üle 700 inimese, neist enamik naisterahvad. Pärast Eesti taasiseseisvumist suutis tehas vastu pidada kuni 1998. aastani, mil tootmine viimaks seiskus.
Osseedi keel

Osseedi keel (osseedi keeles ирон ӕвзаг) on iraani keelte idairaani keelte rühma kirdeiraani keelte allrühma kuuluv keel, mida kõnelevad osseedid Venemaale kuuluvas Põhja-Osseetias ja "de jure" Gruusiale kuuluvas Lõuna-Osseetias.
Põhja-Osseetias on osseedi keel vene keele kõrval teine riigikeel. Kuid tegelikult on osseedi keele kasutussfäär mitmeti piiratud ja põhiline asjaajamiskeel on vene keel. Ka Lõuna-Osseetia riigikeeled on osseedi keel ja vene keel.
Hoolimata suhteliselt suurest kõnelejate hulgast loetakse osseedi keelt ohustatud keeleks.
2010. aasta rahvaloenduse andmetel kõneles Venemaal osseedi keelt 451 431 inimest. Lõuna-Osseetias on osseedi keele kõnelejaid hinnanguliselt umbes 50 000.
Osseedi keel on arenenud muistsete alaanide keelest. Osseedi keele foneetikas, morfoloogias ja süntaksis on täheldatavad teatavad kaukaasia keelte mõjud.
Esimene osseedikeelne raamat trükiti 1798. aastal kirillitsas. Kirillitsal põhineva osseedi kirjakeele töötas 1844. aastal välja Anders Johan Sjögren. Aastatel 1923–1938 oli kasutusel ladina tähestikul põhinev kirjakeel. 1938. aastal võeti Põhja-Osseetias taas kasutusele kirillitsal põhinev kirjakeel. Lõuna-Osseetias oli aastatel 1938–1954 tarvitusel gruusia tähestikku kasutav osseedi kirjakeel.
Osseedi keel jaguneb kaheks murdealaks: dõguri murret räägitakse Põhja-Osseetia lääneosas ja Kabardi-Balkaarias ning ironi murret mujal Põhja-Osseetias, Lõuna-Osseetias ja Karatšai-Tšerkessias. Dõguri murret räägib 1/6 osseetidest ja ironi murret 5/6. Veel üht osseedi keele murret, mida on peetud ka eraldi jassi keeleks, räägiti 15. sajandini Ungaris.
Don't Forget About Me, Demos

Don't Forget About Me, Demos on Ameerika Ühendriikide laulja ja räppari Dominic Fike'i debüüt EP, mis ilmus 16. oktoobril 2018 plaadifirma Columbia Records alt. 
Albumi loomeprotsess.
Enamik EP lauludest salvestati 2017. aasta hilisemal poolel, millal Dominic Fike oli politseiametniku käskluse tõttu koduarestis. Fike avalikustas tervikalbumi iseseisvalt läbi SoundCloudi. 2018. aastal, kui ta saadeti koduarresti tingimuste rikkumise eest lühikest vanglakaristust kandma, tekitas Fike'i muusika märkimisväärset huvi ja kutsus plaadifirmade seas üles pakkumishinna sõja. Selle aja jooksul eemaldati voogedastusteenusest kogu tema iseseisvalt välja antud muusika. 3. augustil teatati, et Fike on sõlminud 4 miljoni dollari väärtuses plaadilepingu Columbiaga. 16. oktoobril ilmus tema debüüt EP "Don't Forget About Me, Demos" ametlikult läbi plaadifirma.
Segmentkaar

Segmentkaar ehk lamekaar (saksa keeles "Flachbogen") on kaaretüüp, mille puhul kaare raadius on tõmmatud kaare lähtejoonest allpool asuvast punktist ja kaare palendi ning lähtejoone vahele jääv osa on ringi segmendi kujuline.
Mida kaugemal lähtejoone all asub ringi keskpunkt, seda madalam on segmentkaar ja kitsam on kaart moodustav ringisegment, kuid ava külgede ja kaare palendi vahele jääv nurk on alati suurem kui 90 kraadi. Näiteks võib segmentkaar olla peaaegu poolringi kõrgune nagu Kehra mõisa frontooniaken või väga lame nagu Tartu Botaanikaaia väravate kaared.
Ajaloost.
Euroopas võeti segmentkaar kasutusele Vana-Rooma arhitektuuris. Segmentkaart on kasutatud sestpeale peaaegu kõigil ajalooperioodidel, muude kaaretüüpide kõrval aeg-ajalt romaanikas, gootikas, renessanss- ja barokkarhitektuuris, aga eriti klassitsismis. Et segmentkaar on survele väga vastupidav kaarevorm, on seda palju kasutataud sildade ehitamisel. Aosta orus asuv segmentkaarne Pont-Saint-Martini sild on ehitatud 25. aastast eKr. Esimene segmentkaarne sild, mille kaare ja sillateki vaheline osa oli avatud ("open-spandrel bridge"), oli üle Xiao jõe ehitatud Anji sild Hebei provintsis Hiinas, mis ehitati 610. aastal.
Mononüüm

Mononüümne isik on keegi, keda tuntakse ja keda adresseeritakse üheainsa nime või mononüümiga (näiteks kirjanikunimi või esinejanimi). Mõnel juhul on selle nime valinud isik, kellele on algselt antud polünüüm (mitu nime). Muudel juhtudel on selle määranud riigi kultuur või mõni huvitatud segment. Ajalooliste tegelaste puhul võib see olla üksikisiku nimedest ainus, mis on säilinud ja mida teatakse tänapäevalgi.
2016. aasta Eesti meistrivõistlused kergejõustikus

2016. aasta Eesti meistrivõistlused kergejõustikus toimusid 16. ja 17. juulil 2016 Tallinnas Kadrioru staadionil.
Tulemused.
Mehed.
10 000 m jooks.
&lt;br&gt;Finaal: 30. juuli
&lt;br&gt;Koht: Viljandi Linnastaadion
Poolmaraton.
&lt;br&gt;Finaal: 11. juuni
&lt;br&gt;Koht: Narva
Maraton.
&lt;br&gt;Finaal: 11. september
&lt;br&gt;Koht: Tallinn
Kõrgushüpe.
 
Kaugushüpe.
 
Kolmikhüpe.
 
Kuulitõuge.
 
Kettaheide.
 
Vasaraheide.
 
Odavise.
 
Kümnevõistlus.
&lt;br&gt;Finaal: 6. - 7. august
&lt;br&gt;Koht: Rakvere
Naised.
200 m jooks.
 
800 m jooks.
 
1500 m jooks.
 
5000 m jooks.
 
10 000 m jooks.
&lt;br&gt;Finaal: 30. juuli
&lt;br&gt;Koht: Viljandi Linnastaadion
Poolmaraton.
&lt;br&gt;Finaal: 11. juuni
&lt;br&gt;Koht: Narva
Maraton.
&lt;br&gt;Finaal: 11. september
&lt;br&gt;Koht: Tallinn
Kõrgushüpe.
 
Teivashüpe.
 
Kaugushüpe.
 
Kuulitõuge.
 
Vasaraheide.
 
Odavise.
 
Seitsmevõistlus.
&lt;br&gt;Finaal: 6. - 7. august
&lt;br&gt;Koht: Rakvere
Cante flamenco

Cante flamenco, tõlgituna "flamenko laulmine" on üks kolmest peamisest flamenko komponendist. Teised kaks on toque (kitarrimäng) ja baile (tants). Kuna tantsija on flamenkoetendustel asukohalt eespool ja keskel, arvavad välismaalased sageli, et justnimelt tants on selle kunstivormi kõige olulisem külg, kuid tegelikult on flamenko süda ja hing hoopis cante. Cante lauljat kutsutakse cantaoriks või cantaoraks.
Plaksutamine

Plaksutus on löökheli, mis tekib kahe tasase pinna (näiteks inimeste või loomade kehaosade) kokkulöömisel. Inimesed plaksutavad peopesaga, sageli kiiresti ja korduvalt, et avaldada tunnustust või heakskiitu (vaata aplaus), kuid ka rütmis, kasutades keha kui löökpilli, mis sobitub muusika, tantsu, laulude, käemängude ja plaksutamismängude helidega.
Mõni inimene lööb peopesa ühe käe seljale, et näidata kiireloomulisust või entusiasmi. Kõrvalseisjad võivad seda tegu ebasobivaks pidada.
Plaksutamist kasutatakse paljudes muusika vormides. Üheks näiteks on gospel. Flamenkos ja sevillanas, kahes Hispaania muusikažanris, nimetatakse plaksutamist palmaks ja see on sageli rütmi seadjaks ning on laulude lahutamatu osa. Elektrooniliselt loodud kunstlik plaksutamine on levinud elektroonilises ja popmuusikas.
Pernilla Karlsson

Pernilla Karlsson (sündinud 11. juunil 1990 Siuntios) on soomerootsi päritolu Soome käsipallur ja laulja. Ta esindas Soomet 2012. aasta Eurovisiooni lauluvõistlusel.
Ta võitis 25. veebruaril 2012 Yleisradio lauluvõistluse "Uuden Musiikin Kilpailu" ning pääses lauluga "När jag blundar" esindama Soomet 2012. aasta Eurovisiooni lauluvõistlusel. Laulu autor on ta vend Jonas W. Karlsson, kes oli laulu kirjutanud nende ema 50. sünnipäevaks. Lauluvõistlusel ta poolfinaalist edasi ei pääsenud.
Ta on ka käsipallur, mängib Sjundeå Idrottsföreningis, aastatel 2012–2013 mängis ta käsipalli Dickenis.
Inti Raymi

Inti Raymi (ketšua keeles "päikese pidu") oli inkade impeeriumis päikesejumala Inti auks peetud usupüha, millega tähistati inkade mõistes talvist pööripäeva (ehk aasta lühimat päeva) ning inkade uue aasta algust, mil päeva pikkus hakkas taas suurenema. Tänapäeval tähistavad Inti Raymit Peruu, Ecuadori ja Boliivia põliselanikud. Inti Raymit peetakse Peruus 24. juunil ja Ecuadoris 22. juunil. Ekvaatorist lõunas asuvatel aladel on siis talv. 
Inti tähendab ketšua keeles päikest ja päikesejumal oli inkade jaoks kõige austatum jumalus. Esimest korda tähistati Inti Raymit 1430. aasta paiku, kuid tõenäoliselt pühitseti talvist pööripäeva ka enne inkade impeeriumit. Inti Raymit peeti inkade riigi pealinna Cuzco peaväljakul. Pidustused kestsid kokku üheksa päeva ja hõlmasid värvirohkeid tantse, rongkäike ja loomade ohverdamist eesmärgiga avaldada tänu Maa jumalannale Pachamamale ning tagada saagiõnn järgnevaks aastaks. Viimane inkade keisri juuresolekul peetud Inti Raymi toimus 1535. aastal. Pärast 1572. aastat keelasid Hispaania kolonisaatorid ja katoliku preestrid inkade usutseremooniad ära. 
1944. aastal taaslavastati Cuzcos tseremoonia Faustino Espinoza Navarro eestvedamisel ja põliselanikest näitlejate kaasalöömisel. Sellest alates peetakse Inti Raymit iga aasta 24. juunil. Päikesefestival toimub algsest asukohast kahe kilomeetri kaugusel Sacsayhuamáni kindluse varemetes ning seda külastavad tuhanded pealtvaatajad, eeskätt turistid. 
Lisaks Cuszcole toimusid ja toimuvad tseremooniad ka mujal Andides. Tänapäeval on pidustused mitmel pool segunenud ka kristliku pühaku Ristija Johannese sünnipäeva tähistamisega.
Abir Al-Sahlani

Abir Al-Sahlani (sündinud 18. mail 1976 Iraagis) on iraagi päritolu Rootsi poliitik, ta on Keskpartei liige. 
Aastatel 2010–2014 oli ta Riksdagi liige. Ta on aastast 2019 Euroopa Parlamendi liige.
Sadama tee (Narva)

Sadama tee on tänav Narva Vanalinna linnaosas. Algab Sepa tänavast, kulgeb kirdesse, pöörab kakku ja lõpeb Jõe tänavaga ristudes. Üldjoontes vastab tänav Honori ja Victoria bastioni välispiiridele. Tänava pikkus on umbes 500 m.
1905. aasta linnaplaanil oli selles piirkonnas sirge tänav nimega "Корабельная улица", millele 1912. aasta linnaplaanil vastab Laewa tänav. 1929. aasta linnaplaanil selle nimega tänavat ei ole, aga on tänav nimega Sadama tee, mis kulgeb Narva jõe kaldal Narva laevasadamast põhja poole, praegu vastab sellele osa Jõe tänavast.
Sadama tee 8 ja Sadama tee 9 kinnistute vahel asub teises maailmasõjas hukkunute ühishaud.
Goleniów

Goleniów (saksa "Gollnow") on linn Poolas Lääne-Pomorze vojevoodkonnas, Goleniówi maakonna ja Goleniówi valla halduskeskus. Goleniów asub Szczecini kesklinnast umbes 25 km kirdes.
Asulat on esmamainitud 1220. aastal, linnaõigused sai 1268. aastal. Oli Hansa Liidu liige. Aastatel 1630–1679 oli linn Rootsi võimu all. 18. sajandil oli kaubanduskeskus, 19. sajandil arenes puidutööstus. Kuni 1945. aastani oli linn Saksamaa koosseisus.
Nowa Sól

Nowa Sól (saksa "Neusalz an der Oder") on linn Poolas Lubuszi vojevoodkonnas, Nowa Sóli maakonna halduskeskus. Nowa Sól asub Odra jõe vasakul kaldal, Zielona Górast umbes 21 km kagus.
Asula oli olemas alates 14. sajandi esimesest poolest. 1553. aastal asutati soolatööstusettevõte ja soolalaod. Linnaõigused sai Nowa Sól 1743. aastal. 19. sajandil asutati linnas üha uusi tööstusettevõtteid. Raudteeühendus alates 1871. aastast. Kuni 1945. aastani kuulus linn Saksamaa koosseisu.
Amy Biehl

Amy Elizabeth Biehl (26. aprill 1967 Santa Monica, California – 25. august 1993 Gugulethu, Kaplinna linnaringkond, Lääne-Kapimaa provints, Lõuna-Aafrika Vabariik) oli Ameerika Ühendriikide teadlane ja apartheidivastane aktivist.
Amy Biehl oli pärit valgest keskklassi perekonnast. Ta lõpetas 1989. aastal Stanfordi ülikooli bakalaureusekraadiga rahvusvaheliste suhete alal.
Aastatel 1992–1993 õppis ta Fulbrighti programmi stipendiumiga doktoriõppes Lääne-Kapimaa Ülikoolis. Lisaks töötas ta sama ülikooli õiguskeskuses ja aitas ette valmistada parlamendivalimisi.
25. augustil 1993 sõidutas ta autoga tuttavaid koju Kaplinna lähedale Gugulethu "township"'i. Mustanahaliste aafriklaste rahvahulk hakkas ta autot kividega loopima. Raskelt vigastatud Biehl püüdis põgeneda, kuid teda loobiti kividega ja pussitati surnuks. Amy Biehl tapeti, sest ta oli valge.
1994. aasta oktoobris mõisteti neli meest Amy Biehli mõrva eest 18 aastaks vangi. 1998. aastal otsustas Tõe ja Lepituse Komisjon Biehli mõrvarid amnestia alusel ennetähtaegselt vanglast vabastada, kuna nende tegevuse motiivid olevat olnud poliitilised. Amy Biehli vanemad toetasid nende vabastamise otsust.
1994. aastal asutasid Amy Biehli vanemad Amy Biehli Fondi ("Amy Biehl Foundation Trust") "township"'ide noorte arengu heaks ja vägivallast eemalehoidmiseks.
Narva Paplimäe Kool

Narva Paplimäe Kool oli erivajadustega õpilaste põhikool Narva keskosas Kalevi linnaosas aadressil Aleksander Puškini tänav 31.
Õppetöö toimus vene keeles lihtsustatud õppekava järgi.
Kooli sihtrühm oli psüühikahäiretega lapsed.
Õpilaste arv aastati: 
Koolis oli õmblusklass ning puutöö- ja lukksepatöökoda.
Varem kandis kool nime Narva Erikool ("Нарвская спецшкола"), koolis õppis umbes 300 õpilast. Hiljem oli kooli nimi Narva Abikool ("Нарвская Вспомогательная школа"). Alates 5. märtsist 2003 kandis kool nime Narva Paplimäe kool.
14. veebruaril 2008 tegi Narva Linnavolikogu otsuse, mille kohaselt Paplimäe kool lõpetas oma tegevuse pärast liitumist Narva Paju Kooliga 31. augustil 2008.
Pax Americana

Pax Americana (ladina keeles "Ameerika rahu", mille eeskujuks olid "Pax Romana" ja "Pax Britannica") on väljend, millega nimetatakse läänepoolkeral ja hiljem maailmas esinenud suhtelist rahuaega. Perioodi, mida arvatakse algavat umbes 20. sajandi keskpaigas, põhjuseks peetakse Ameerika Ühendriikide ülekaalukat võimu maailmas.
Harry Feldmann

Harry Karl Friedrich Feldmann (6. märts 1884 Laatre vald, Sangaste kihelkond, Tartumaa – 1945) oli eesti ettevõtja, kummitööstusettevõtte "Põhjala" looja.
Elulugu.
Ta sündis taluperemehe ja vallakirjutaja Jakob Grossi peres. Oma perekonnanime Feldmann sai ta pärast isa surma adopteerinud onult proviisor Karl Feldmannilt.
Ta alustas kooliteed Valga linnakoolis, edasi õppis ta Tartu reaalkoolis. 1903. aastal sõitis ta koos onuga Moskvasse, kus lõpetas kohaliku reaalkooli 1906. aastal. Kuigi onu soovis noormehest koolitada proviisorit, soovis Harry siiski õppida tehnikat. Nõnda õnnestuski tal Moskvas astuda tehnikakõrgkooli, mille lõpetas 1910. aastal energeetika alal insenerina. Pärast lõpetamist asus ta tööle Moskva Westinghouse'i elektrimasinate tehasesse.
1914. aastal kutsuti ta appi tegelema äsjavalminud Tallinna elektrijaama laienduse projektiga, mis puhkenud maailmasõja tõttu aga edasi lükkus. Samal aastal abiellus ta Moskvas Agnes Saddega. 1916. aastal sündis neil tütar Marie, kes jäi ka pere ainsaks lapseks. Ta tuli 1920. aastal Eesti tagasi ja oli endises Vene-Balti laevaehitustehases mehaanikuna. Aastatel 1923–1927 oli ta Tallinna linna trammiosakonna direktor, pannes aluse Tallinna elektritrammi arengule.
1924. aastal asutas Feldmann koos sugulase Karl Feldmanni ja ühiskonnategelase Friedrich Johann Uibopuuga (1877–1933) osaühisuse "Eesti Kummitööstus" ("Põhjala"), mis kasvas suurtööstuseks. Ta oli kuni "Põhjala" tehase natsionaliseerimiseni 1940. aastal selle suuromanik ja direktor. Lisaks temale oli ettevõttel ka mitmeid teisi aktsionäre, kellest enamik olid tema sugulased. Seega oli Põhjala suures ulatuses perefirma. 1941. aastal kolis ta koos perega järelümberasujana Saksamaale ja suri 61-aasta vanusena seal vahetult pärast sõja lõppu 1945. aastal.
Narva Kutsekeskkool

Narva Kutsekeskkool oli kutsekool Narvas aadressil Kalda tänav 9.
Kutsekool sai aunimetuse Nõukogude Liidu kangelase Aleksandr Grivtsovi auks (vene keeles "Городское профессионально-техническое училище имени А. Гривцова (ГПТУ)").
Eesti Vabariigi Haridusministeeriumi käskkirjaga nr 372 nimetati A. Grivtsovi nimeline Kutsekeskkool nr 14 ümber Narva Kutsekeskkooliks.
28. märtsil 2000 otsustas Vabariigi Valitsus liita 1. oktoobrist 2000 Narva Kutsekeskkooli, Narva Kergetööstuskooli, Narva Kaubanduskooli ja Narva Energeetikute Kooli ning asutada Narva Kutseõppekeskuse.
Julian Weigl

Julian Weigl (sündinud 8. septembril 1995 Bad Aiblingis) on Saksamaa jalgpallur, kes mängib poolkaitsjana Saksamaa kõrgliigaklubis Mönchengladbachi Borussia ja Saksamaa jalgpallikoondises.
Ta alustas klubikarjääri Saksamaa klubis TSV 1860 München. 2014. aastal debüteeris ta klubi põhimeeskonnas Saksamaa esiliigas. Pärast hooaega 2014–15 siirdus ta Saksamaa kõrgliigaklubisse Dortmundi Borussia. Ta mängis Borussias kokku viiel hooajal ning võitis sel ajal klubiga Saksamaa karika ja superkarika.
2020. aasta alguses siirdus ta 20 miljoni euro eest Portugali kõrgliigaklubisse Lissaboni Benfica. 2020. aastal valiti Weigl Benfica aasta mängijaks. 2022. aasta septembris läks ta Benficast laenule Mönchengladbachi Borussiasse.
Debüüdi Saksamaa jalgpallikoondises tegi Weigl 2016. aastal enne 2016. aasta Euroopa meistrivõistlusi. Ta kuulus 2016. aasta Euroopa meistrivõistlustel ka Saksamaa koondisse, kuid üheski mängus väljakule ei pääsenud.
Carlos Vinícius

Carlos Vinícius Alves Morais (sündinud 25. märtsil 1995 Bom Jesus das Selvases) on Brasiilia jalgpallur, kes mängib ründajana Türgi kõrgliigaklubis İstanbuli Galatasaray.
Ta alustas klubikarjääri Brasiilias. 2017. aastal suundus ta Brasiilia klubist Grêmio Esportivo Anápolis laenule Portugali esiliiga klubisse Real. Hooajal 2017–18 lõi ta liigas 19 väravat, millega oli liigas väravaküttide arvestuses teisel kohal. Real jäi sel hooajal aga liigas viimaseks ja langes madalamasse liigasse.
2018. aasta jaanuaris sõlmis ta lepingu Itaalia kõrgliiga klubiga Napoli. Leping jõustus sama aasta juulis ning ta lõi Napoli meeskonnas hooajaeelses sõprusmängus värava Carpi vastu. Hooaja 2018–19 esimeses pooles mängis ta laenul Portugali kõrgliiga klubis Rio Ave, kus lõi 14 mänguga kaheksa väravat. 2019. aasta jaanuaris suundus ta laenule Prantsusmaa kõrgliiga klubisse Monaco, lüües 15 mänguga kaks väravat.
2019. aasta juulis sõlmis Carlos Vinícius viieaastase lepingu Portugali kõrgliiga klubiga Lissaboni Benfica. Üleminekusumma oli 17 miljonit eurot. Hooajal 2019–20 lõi ta Portugali kõrgliigas 18 väravat ning oli kahe teise mängija kõrval liiga suurim väravakütt. Hooajal 2020–2021 mängis ta laenul Inglismaa kõrgliigaklubis Tottenham Hotspur. Ainsa värava lõi ta Hotspuri meeskonnas Inglismaa kõrgliigas 21. märtsil 2021 mängus Aston Villa vastu. Edukam oli ta UEFA Euroopa Liigas, kus ta oli kuue väravaga Harry Kane'i järel klubi paremuselt teine väravakütt. Hooajal 2021/22 oli ta laenul Hollandi kõrgliigaklubis PSV Eindhoven.
2022. aasta septembris sõlmis ta kolmeaastase lepingu Inglismaa kõrgliigaklubiga Fulham. Hooajal 2022/23 lõi ta Inglismaa kõrgliigas viis väravat. 2024. aasta veebruaris läks ta kuni hooaja lõpuni laenule Galatasaraysse.
Võlvisiil

Võlvisiil (saksa keeles "Gewölbekappe", inglise keeles "vaulting cell") on diagonaalsete roietega või servjoontega piiratud võlvipinna lõik.
Ristvõlvi võlvisiilud on kolmnurkse kujuga, üks võlvik koosneb neljast võlvisiilust. Need kohtuvad ühes punktis võlvi kiirus, kus tavaliselt asetseb päiskivi. Ka ristroidvõlvis ja kloostervõlvis on neli võlvisiilu, keerukamas roidvõlvis (kuueosaline võlv, Piastide võlv, täht-, lehvik- ja võrkvõlvid) oleneb võlvisiilude arv sellest, kui palju pindu moodustub roiete vahel.
Narva Kaubanduskool

Narva Kaubanduskool oli kutsekool Narvas aadressil Energia tänav 46 endise Lasteaia nr 19 hoones. Enne 1994. aastat asus kool Jaanilinnas aadressil Kotovski tänav 1.
1974. aastal asutati kaubandustöötajaid ettevalmistav kutsekool nimega Narva Kutsekeskkool nr 23. 22. jaanuaril 1994 nimetati see ümber Narva Kaubanduskooliks.
28. märtsil 2000 otsustas Vabariigi Valitsus liita 1. oktoobrist 2000 Narva Kutsekeskkooli, Narva Kergetööstuskooli, Narva Kaubanduskooli ja Narva Energeetikute Kooli ning asutada Narva Kutseõppekeskuse.
Zunda Towers

Zunda Towers on kaksiktorn Lätis Riias. Lõuna poole jääv torn on 123 meetri ja põhjapoolne 117,5 meetrit kõrge.
Seal asuvad nii korterid kui ka kontorid. Samuti on hoonetes restoranid, spordiklubi, spaa, bassein.
Hoonekompleksi arhitekt on Helmut Jahn.
Góra

Góra (saksa "Guhrau") on linn Poolas Alam-Sileesia vojevoodkonnas, Góra maakonna ja Góra valla halduskeskus. Góra asub Wrocławist umbes 72 km põhjaloodes.
Küla on esmamainitud 1155. aastal, linnaõigused sai 1289. aastal. 15.–17. sajandini oli linn kalevitootmise keskus. Kuni 19. sajandini oli linnas palju veskeid. Raudteeühendus alates 1885. aastast. Kuni 1945. aastani oli linn Saksamaa koosseisus.
Paul Laxalt

Paul Dominique Laxalt (2. august 1922 – 6. august 2018) oli Ameerika Ühendriikide Vabariikliku Partei poliitik. 
Ta sündis baski immigrantide peres. 1940–1943 õppis Laxalt Santa Clara ülikoolis Californias ning astus seejärel sõjaväkke. Ta võttis sanitarina osa teise maailmasõja lahingutest, nende seas ka Leyte lahe lahingust Filipiinidel. Pärast sõda lõpetas Laxalt 1949 Denveri ülikooli õigusteaduskonna ning töötas seejärel ametnikuna.
Laxalt oli aastatel 1963–1967 Nevada asekuberner, 1967–1971 kuberner ja 1974–1987 Ameerika Ühendriikide Senati liige.
Pruuklaen

Pruuklaen Vana-Rooma õiguses.
Pruuklaenu ("commodatum") sisu on kirjeldatud Justinianuse Digestides 43.26.1.3: “"Et est simile commodato: nam et qui commodat rem, sic commodat, ut non faciat rem accipientis, sed ut ei uti re commodata permittat".“ (See sarnaneb pruuklaenuga: nimelt et laenuandja laenab oma asja välja nii, et laenuks antud asi ei muutu vastuvõtja varaks, vaid see annab talle ainult õiguse laenuks saadud asja kasutada.) Seega laenab omanik pruuklaenu lepingu puhul oma vara teisele isikule omandivormi muutmata, s.t et laenusaaja ei muutu omanikuks. 
Teise laenulepingu liigi, nimelt muutlaenu puhul, saab laenusaajast omanik.
Pruuklaenu ehk "commodatum"’it iseloomustabki see, et pruuklaenu esemeks on asendamatu asi. Leping sai sõlmituks kui laenatud vara oli laenusaajale üle antud. Pruuklaenu-lepingu alusel tuli tagasi anda täpsemalt sama asi, mis laenati. Saadud vara tuleb kasutada lepingus ette määratud ulatuses ning kindlaks määratud aja jooksul. Kindlaks määratud ajaraam on asjaolu, mis eristab pruuklaenu näiteks tasuta kasutamise lepingust ehk "precarium"’ist, mis tuli tagastada omaniku nõudmisel hiljemalt seitsme päeva jooksul.
Pruuklaen on Eesti õigussüsteemis sarnane võlaõiguses kasutatava tasuta kasutamise lepinguga, VÕS § 389.
Erik Bergkvist

Erik Rickard Bergkvist (1. mai 1965 Norsjö vald – 20. veebruar 2024) oli Rootsi poliitik, ta oli Rootsi Sotsiaaldemokraatliku Töölispartei liige. Ta oli aastatel 2019–2024 Euroopa Parlamendi liige.
Ta õppis Umeå ülikoolis, kus omandas 2001. aastal majanduse doktorikraadi. Tema doktoritöö kannab pealkirja ”Freight Transportation: Valuation of Time and Forecasting of Flows" ("Kaubavedu: aja väärtustamine ja voogude prognoosimine").
Ta oli sotsiaaldemokraatide partei juhatuse liige alates 2009. aastast. Ta on varem olnud Läänemere komisjoni liige, Norrlandsfondeni aseesimees ja Almi Nordi aseesimees.
Varem on ta olnud Umeå Energi esimees (2002–2006), Umeå valla kultuurikomisjoni esimees (2002–2006) ja Umeå tööliskommuuni esimees (2001–2009).
Europarlamendis kuulus ta Sotsiaaldemokraatide ja demokraatide fraktsiooni.